Psalmus 61
Vide etiam paginam discretivam: Exaudi, Deus. Psalmus 61 (enumeratione Graeca psalmus 60 dictus) libri Psalmorum verbis "Exaudi, Deus" incipit; etiam habet superscriptionem: "Magistro chori. Fidibus. David" (sic in Nova Vulgata). In hoc psalmo psalmista dicit se Dei tutelae confidere. Ioannes Calvinus, theologiae Reformationis fautor, sic argumentum psalmi descripsit: Quanquam Psalmus hic a precatione incipit, vel saltem breviter refert orationem a Davide conceptam quum eum premeret gravis anxietas: maior tamen pars in Dei laudibus et gratiarum actione consumitur: quia praedicat se divinitus ab ingenti periculo, qualecunque illud fuerit, liberatum fuisse, et in solio regio stabilitum.